Perhekodissa eletään ihan tavallista arkea

Asukassivu

Hyvinvointialueella toteutetaan toimeksiantosopimussuhteista perhehoitoa ikäihmisille, pitkäaikaissairaille, vammaisille lapsille ja nuorille, sekä lastensuojelun ja psykososiaalisen kuntoutuksen asiakkaille.

Perhehoito on asiakkaan hoivan ja huolenpidon järjestämistä joko asiakkaan tai perhehoitajan kotona. Perhehoito voi olla lyhytaikaista, jolloin hoitoajat ovat muutamasta tunnista useamman vuorokauden jaksoihin. Pitkäaikaisessa perhehoidossa ikäihminen tai lapsi asuu hoitajansa perheessä tai toimintaa varten perustetussa perhekodissa.

Perhehoidon koordinaattori Minna Valtonen kertoo, että perhehoidon vahvuuksia ovat joustavuus, asiakkaan henkilökohtaisten tarpeiden yksilöllinen huomioiminen ja mahdollisuus elää omannäköistä elämää.

− Perhehoito tukee hoidettavan läheisten voimavaroja ja kotona selviytymistä. Ikäihmisten kohdalla perhehoito voi siirtää myös kotihoidon tai asumispalveluiden tarvetta.

Uusia perhehoitajia tarvitaan ikäihmisille ja lapsille koko Etelä-Karjalan alueelle.

Minna Valtonen

Tukee omaishoitajia

Perhehoidon tarve arvioidaan aina yksilöllisesti. Asiakkaan kotiin tuotava hoito soveltuu niin lapsiperheiden, vammaispalveluiden asiakkaiden kuin myös yksin asuvien ikäihmisten arjen tukemiseen. Hoitojaksot tutussa ja turvallisessa perhekodissa tukevat omaishoitajan jaksamista ja asiakkaan toimintakykyä. Perhehoito voi tukea myös sairaalasta kotiutumista.

Sinustako perhehoitaja?

Lastensuojelun perhehoito etsii tavallista arkea eläviä perhehoitajia, joilla on koti ja sydän avoinna sitä tarvitseville lapsille ja nuorille. Perhehoitajalta ei vaadita ihmeitä, mutta perhehoitajan elämän tulee olla kunnossa − ja perhehoitajalla on aito halu auttaa ja sitoutua lapseen tarvittavaksi ajaksi.

Perhehoitajuuteen saa hyvinvointialueen työntekijöiltä vahvan tuen. Perhehoitajalta ei edellytetä hoitoalan koulutusta tai aiempaa kokemusta perhehoitajana toimimisesta, sillä kaikki perhehoitajat valmennetaan tehtävään.

Lastensuojelun perhehoidon ohjaaja Jenni Koppo rohkaisee toiminnasta kiinnostuneita tulemaan rohkeasti mukaan infotilaisuuksiin ja maksuttomiin koulutuksiin.

− Koulutukseen osallistuminen ei vielä sido aloittamaan perhehoitajuutta.

Perhehoitajan tulee olla täysi-ikäinen, mutta yläikärajaa perhehoitajana toimimiselle ei ole. Hoitopalkkio kerryttää eläkettä.

Hyvinvointialue maksaa perhehoitajalle hoitopalkkion ja perhehoitajan kotona annettavasta hoidosta lisäksi kulukorvauksen. Asiakkaan kotiin meneville perhehoitajille maksetaan matkakorvaus.

Lasten tukiperheistä pulaa

Tukiperhe- ja tukihenkilötoiminta helpottaa niin ikään perheen kuormitusta tukemalla arjen sujumista. Huoltaja voi hakea perheelle helpotusta arkeen tukiperhepalvelusta.

Ohjaaja Anna Honkanen kertoo, että omaa tukiperhettä odottavat tällä hetkellä 1–12-vuotiaat lapset. Vapaaehtoiset koulutetaan toimimaan tukihenkilönä tai tukiperheenä.

− Tukihenkilöitä tarvitsemme nyt erityisesti Imatralle ja pohjoispään kuntiin.

Tukihenkilö tapaa lasta noin kahden viikon välein 2–3 tuntia kerrallaan. Tukiperheessä lapsi osallistuu tukiperheen tavalliseen viikonlopun viettoon ja yöpyy säännöllisesti yhden viikonlopun kuukaudessa.

Tule mukaan syksyn koulutuksiin!

Ikäihmisten perhehoito
Imatralla alkaa loka-marraskuun vaihteessa valmennus, johon voi hakea mukaan 30.9. mennessä. Kysy lisää:
Perhehoidon koordinaattorit Minna Valtonen p. 040 6511 876 tai Jaana Ciani p. 040 8452 689

17.9. info tukihenkilö-, tukiperhe- ja sijaisperhetoiminnasta
Yhteinen infotilaisuus pidetään 17.9.2025 klo 16.30–18.00 kaikille asiasta kiinnostuneille.
Paikka: Lasten ja nuorten talo, Lappeenranta (os. Kasarmikatu 7)

Tukihenkilö- ja tukiperhetoiminta lapsille ja nuorille
Koulutus Lappeenrannassa (ke 24.9. klo 17–19 ja ke 1.10. klo 17–19). Kysy lisää:
Ohjaaja Anna Honkanen puh. 040 729 0790. Lisätietoa: ekhva.fi/tukiperheet-ja-tukihenkilot/

Lastensuojelun perhehoito ja sijaisperheet
Valmennus alkaa 27.11.2025. Kysy lisää:
Ohjaaja Jenni Koppo, puh. 040 1455 981, jenni.koppo@ekhva.fi
Sosiaalityöntekijä Merja Kesseli, p. 040 6511 668, merja.kesseli@ekhva.fi
Sijaishuollon tukitiimi, vastaa myös viikonloppuisin puh. 040 7579 954

Katso videot perhehoitajista

Ikäihmisten perhehoito

Lastensuojelun perhehoito

Lisätietoja asukassivusta:

Ekhva julkaisee joka toinen kuukausi asukassivun. Sivu julkaistaan niissä paikallislehdissä, joiden alueen asukkaita sisältö pääosin koskee.

Tämä artikkeli perhehoitajista julkaistaan 27.8.2025 ES Keskiviikko -lehdessä, sekä 28.8.2025 Uutisvuoksessa ja Länsi-Saimaan Sanomissa.

Palautetta ja juttutoiveita voi antaa sähköpostilla viestinta@ekhva.fi

Asukassivu elokuu 2025 Lataa